ભૌતિક શક્તિના વિશેષ વિકાસ માટે અનુદાનો આપીને સરકારો – રાજ્યતંત્રો – આ અસમતુલા વધારવામાં સહાયભૂત થાય છે કારણકે ભૌતિક શક્તિ – સંપત્તિ અને લશ્કરી તાકાતની જનની છે. પૃથ્વી પરના ૧૪૦ સાર્વભૌમ રાષ્ટ્રો વચ્ચે પ્રવર્તતી સત્તાની સ્પર્ધામાં આ તત્વ મદદરૂપ બની રહે છે. આ પ્રકારની સફળતાની ઝંખના ટૂંકી દ્રષ્ટિની સૂચક છે. સત્તાની આ સ્પર્ધાને અંકુશિત કરવામાં ન આવે તો હવે થનારા વિશ્વયુદ્ધમાં વિજેતા સહિત બધા પક્ષોનો વિનાશ તેને કારણે જ સર્જાશે, વાસ્તવમાં વિજેતા શબ્દ જ અર્થહીન બની ગયો છે. ભવિષ્યનું યુદ્ધ એટમ યુદ્ધ હશે. આવા આણ્વિક યુદ્ધમાં કોઈ વિજેતા નહીં હોય. બધા શિકાર જ હશે. નૈતિકતાના ગાળાને પરિણામે અનેક સંસ્કૃતિઓની સ્થિતિ કરૂણ બની ગઈ છે. આપણી સરકારો રાજકીય અને લશ્કરી સત્તા સ્પર્ધાના સાધનરૂપ બનેલ વિજ્ઞાન અને સત્તાપોષક સંશોધનને ગતિ આપવાના કાર્યથી વિરમે, પાછી વળે તેવા પગલાં લેવા જોઈએ. વિજ્ઞાન અને ટેકનોલોજીએ પ્રાપ્ત કરેલ સિદ્ધિઓ નિર્મૂળ તો ન થાય પણ કમસેકમ આ ક્ષણથી આપણો પુરુષાર્થ અને આપણી શક્તિ વિજ્ઞાન અને ટેકનોલોજી પાછળ વેડફવાને બદલે ધર્મ અને નીતિ માટે યોજવાં જોઈએ.